Neljanda Dimensiooni logo
**Neljas Dimensioon** on Tartu Ülikooli ajakirjanduse ja kommunikatsiooni üliõpilaste veebiväljaanne. Selle lõi 21. jaanuaril 2016 Margus Hanno Murakas koos oma kursusekaaslastega Tartu Ülikoolis. Ühtlasi oli Murakas väljaande esimene peatoimetaja. Väljaande veebiaadress on **www.4dimensioon.org.**

Neljandal Dimensioonil on mittetulundusühing 4DIMENSIOON MTÜ. 2017. aastal korraldas MTÜ projekti "Noored meediatargad", mille eesmärk oli värskelt valimisõiguse saanud Tartu üldhariduskoolide õpilasi meediateemadel harida. 

2018. aasta septembris laienes Neljas Dimensioon ka raadiosse. Kord kuus oli Vikerraadio eetris saade "Vähemolijad" (saatejuhid Indrek Ojamets, Romet Toomas Tiitsaar ja Lisete Reineberg). Saade lõpetati pärast ühte aastat. 

2020. aasta sügisest kuni 2023. aasta maini ilmus Postimehe lisalehena 4jaleht. 

Toimetusse kuuluvad Tartu Ülikooli üliõpilased, kes kirjutavad Neljandasse Dimensiooni kirest ajakirjanduse vastu ja soovist luua midagi omanäolist. Toimetus võtab vastu ka kaastöid külalisautoritelt. Samuti on 4dimensiooni liikmeks võetud inimesi, kes õpivad teistel erialadel. 

Väljaande lööklause "Värskelt. Rikkumata. Otse" viitab sellele, et toimetus tegutseb iseseisvalt ja on sõltumatu. Neljas Dimensioon on reklaamivaba ja artikleid saab lugeda tasuta. Väljaande eesmärk ei ole teenida tulu, vaid mitmekesistada Eesti ajakirjandusmaastikku. 

Neljas Dimensioon kajastab teemasid peamiselt publitsistlikes žanrides. Kindlaid teemasid veebiväljaandes ei ole, kuid üldiselt on need seotud ülikooliga. Väljaande ühed loetuimad kajastused on lood raamatumüüjate värbamisest Ameerikasse, Tartu korporatsioonidest, Taxify juhi tööst ja Tartu Ülikooli veidramatest õppeainetest.

Peatoimetajad
-------------

4dimensioonil on traditsioon valida uus peatoimetaja iga aasta jaanuaris, kui on väljaande asutamise aastapäev. 

4dimensiooni peatoimetajad ja asetäitjad| Aasta | Peatoimetaja | Asetäitja | Asetäitja |
| --- | --- | --- | --- |
| 2016 | Margus Hanno Murakas | Liisa Maria Muuli | Kaisa Pärna |
| 2017 | Henry-Laur Allik | Anna Teele Orav | Joanna Laast |
| 2019 | Karoliina Alaska Hussar | Jete-Ri Jõesaar | Indrek Ojamets |
| 2020 | Jete-Ri Jõesaar | Kertu Liisa Mooste | Karoliina Alaska Hussar |
| 2020 | Jete-Ri Jõesaar | Kertu Liisa Mooste | Kaili Malts |
| 2021 | Kertu Liisa Mooste | Kaili Malts | Carlos Kuiv |
| 2022 | Alice Veedla | Grete Volmer | Elisabeth Viil |
| 2023 | Karmen Laur | Eliisabet Voomets | Liisa Ehamaa, Christina Veinberg |

Auhinna nominatsioon
--------------------

2021. aastal nomineeriti 4jaleht Eesti Meediaettevõtete Liidu kujunduskonkursil väikeste lehtede auhinnale avatud rühma kategoorias infograafika ja illustratsioonide eest .

Viited
------

1. ↑  Neljas Dimensioon. "Neljas Dimensioon".
2. ↑  Nele-Mai Olup (28.01.2018). "Noori seob kirg kirjutamise vastu". *Tartu Postimees*.
3. ↑  Kristel Kaljuvee (03.10.2017). "Valimiskoolitajad: rulapargi lubamisest noorte häälte püüdmiseks ei piisa". *Tartu Postimees*.
4. ↑  "4dimensioon - 4jaleht". *Postimees*. Vaadatud 14.03.2021.
5. ↑  Henry-Laur Allik (21.01.2018). "SÜNNIPÄEVA JUHTKIRI: Neljas Dimensioon võlgneb kõik oma kollektiivile". *Neljas Dimensioon*.
6. ↑  Henry-Laur Allik. "Kuidas mind üritati värvata Ameerikasse raamatuid müüma". *Neljas Dimensioon*.
7. ↑  Anna Teele Orav. "Tont nimega korp!". *Neljas Dimensioon*.
8. ↑  Hindrek Pärg. "Viis ööd Taxify juhina". *Neljas Dimensioon*.
9. ↑  Indrek Ojamets. "TOP 10 – Tartu Ülikooli veidramad kursused". *Neljas Dimensioon*.
10. ↑  "Žürii valis kujunduskonkursi nominendid". *Eesti Meediaettevõtete Liit*. Vaadatud 14.03.2021.